khistorydata/jeongjo-sjw-relations huggingface dataset:
정조 0년
又啓曰。修撰趙時偉。卽爲牌招。以爲入直之地。何如。傳曰。允。
정조 0년
又以副應敎趙尙鎭副校理沈有鎭牌不進罷職傳旨。傳曰。只推。
정조 0년
李普溫啓曰。卽者修撰鄭宇淳。因昨日臺諫罷職傳敎。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。玉堂上下番俱空。副應敎趙尙鎭。副校理沈有鎭。一體牌招。推移入直。何如。上曰。允。
정조 0년
金鍾秀啓曰。翰圈從速爲之事。命下矣。監春秋館事及春秋館堂上館閣堂上。竝卽牌招。以爲會圈之地。何如。傳曰。待明日爲之。
정조 0년
傳于金鍾秀曰。日寒如此。殿座當久矣。明日侍衛。雲寶劍外。以入直擧行。
정조 0년
咸鏡監司狀啓。十月朔膳生文魚大口魚。因日暖。形色俱變。曠日差退。幾至月末。始爲封進。惶恐待罪事。傳于金鍾秀曰。勿待罪事。回諭。
정조 0년
副應敎趙尙鎭。副校理沈有鎭。修撰鄭宇淳趙時偉等牌不進罷職傳旨。傳于金鍾秀曰。兩司旣以不言被罪。則玉堂引義。似不足怪。而正所謂覺今是而作非。旣知其非。則何必圖遞。只推。更爲牌招。
정조 0년
金鍾秀。以弘文館言啓曰。上番闕直。事甚未安。新除授校理李在學。卽爲牌招入直。何如。傳曰。允。
정조 0년
又以弘文館言啓曰。新除授副修撰李魯述。時在江原道原州地。經筵入番事緊。請斯速乘馹上來事。下諭。傳曰。依啓。
정조 0년
蔡弘履。以備邊司言啓曰。本司武郞廳韓光迪李儒敬。奔走勤仕。已滿十五朔。依例六品遷轉事。捧承傳施行。何如。傳曰。允。
정조 0년
李普溫。以兵曹言啓曰。專經武臣講不通人員。勿爲禁推。入直本司能讀後草記事。命下矣。卽接訓鍊院牒報。則訓鍊院判官朴載憲。今已能讀云矣。敢啓。傳曰。知道。
정조 0년
大司憲金載順。司諫金履禧。掌令吳著羅㷜啓曰。請穩城府定配罪人趾海。濟州牧定配罪人纘海。更令王府拿鞫嚴問。快施當律。
정조 0년
又啓曰。請還寢尹象厚放逐田里之命。仍施絶島定配之典。
정조 0년
又啓曰。請洪樂任。亟命王府拿鞫嚴問。又啓曰。請黑山島定配罪人金龜柱。依律處斷。
정조 0년
又啓曰。請杖配罪人韓命周。亟今王府設鞫嚴問。答兩司合啓曰。不允。
정조 0년
掌令羅㷜啓曰。請大靜縣爲奴罪人金壽賢。依律處斷。
정조 0년
又啓曰。請洪龍漢。遠地定配。
정조 0년
又啓曰。請放逐罪人安大璾。更令王府拿鞫得情。
정조 0년
司諫金履禧啓曰。請南海縣圍籬安置罪人具庠。更令王府嚴鞫得情。快正王法。
정조 0년
又啓曰。請旌義縣荐棘罪人尹泰淵。亟令王府拿鞫嚴問得情。快正王法。
정조 0년
又啓曰。請海南縣定配罪人李弘濟。亟令王府拿鞫嚴問。答院曰。不允。
정조 0년
又啓曰。新除授大司諫金尙集。時在京畿漣川地。獻納金東淵。時在忠淸道木川地。正言韓後翼。時在洪州地。正言尹尙東。時在京畿長湍地。請益斯連乘馹上來事。下諭。答曰。依啓。
정조 0년
丙申十一月初七日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。善寢矣。國榮曰。昨聞差備醫女所傳之言。則惠慶宮有微感云。今日則何如。上曰。昨果有感候矣。今日則差勝矣。命奏公事。國榮讀奏訖。上曰。北道天坪設鎭之議。卿則以爲。何如。國榮曰。設鎭於要害之地。卽是重關防之意也。若有疎虞之處。則不可不設置。而至於天坪。以道帥臣啓本觀之。或云石棧微路。僅通一人。或云坦坦平夷。賊路可虞。兩言判異。有難準信。雖使廟堂。稟處。遠地形便。勢難遙度。不可不審察。然後可以決定矣。上曰。何以審察乎。國榮曰。評事旣兼御史。準事上來時。審察回奏之意。分付。似好矣。上曰。卿言。好矣。命退去。諸臣以次出。
정조 0년
丙申十一月初七日巳時。上御興政堂。左副承旨入侍時。左副承旨金鍾秀。假注書李兢淵。記注官金鳳顯卜台鎭。以次進伏訖。上曰。三使臣入侍。賤臣承命出傳。冬至正使朴明源。副使鄭好仁。書狀官申思運。以次進前。明源問候訖。上曰。今番則方物不多矣。明源曰。然矣。上曰。萬里之行。善爲往來。明源曰。今將累月逖違。下情不勝悵缺矣。上曰。副使書狀。亦好爲往返。仍命三使臣先退。鍾秀曰。日前以方綿紙事。科治廛人之意。出擧條。而貢人忘未竝論。改付標添書。何如。上曰。依爲之。上曰。三司合啓。玉堂不入。近成謬例。此後。申飭。可也。命退去。諸臣以次出。
정조 0년
都承旨洪國榮坐。左承旨蔡弘履坐。右承旨鄭民始坐。左副承旨金鍾秀坐直。右副承旨徐有防坐。同副承旨李普溫坐直。注書二員未差。假注書柳孟養仕李兢淵仕直。事變假注書李殷模仕。
정조 0년
藥房都提調臣鄭存謙。提調臣徐命善。副提調臣洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。殿講時同爲入侍。
정조 0년
以備忘記。傳于蔡弘履曰。今下弓矢。牛峴僉使金夢臣處給送。
정조 0년
傳于蔡弘履曰。孝明殿冬至大祭。以親祭磨鍊事。分付禮曹。
정조 0년
傳于李普溫曰。摠戎廳坡州水原別驍衛都試。明日雖文臣殿講相値。鄕軍之來留可悶。明日爲之事。分付。
정조 0년
蔡弘履。以都摠府言啓曰。今日入直內三廳武兼禁軍及軍兵等。當爲中日習射。而親臨文臣殿講相値。不得爲之之意。敢啓。答曰。知道。
정조 0년
又以摠戎廳言啓曰。水原坡州別驍士等丙申條都試。今月初九日。設行於本營之意。敢啓。答曰。知道。
정조 0년
又以兵曹言啓曰。罪人李宗胤處。依傳敎。去十月二十一日所下備忘記辭意。發問目重棍嚴問。則所告內矣。身濫蒙天恩。得差軍職。免身許參時別監例給之錢。貧窮所致。不卽備給。遷延度日矣。別監安福興爲名人。來到矣身直所。謂以例給之物遲延推托。辱說浪藉。故矣身。以無識島民。不勝一時之慙憤。不知國法之嚴畏。欲爲伏地。直往大殿差備。則中官以爲安福興。卽東宮別監。往告小院云。故卽往小院。備告其委折於中官。則中官仍爲稟達。卽下査實之命。至有別監處分之敎。而矣身則無他處分。矣身雖萬萬無識。惶蹙無地而已。焉敢有更爲伏地於大殿差備之計乎。今者所下傳敎。如是截嚴。恭俟重勘之外。無他所達。惶恐遲晩云矣。敢啓。答曰。知道。不但事甚微細。以東宮所屬之事。直往大殿差備。欲爲伏地之狀。萬萬無嚴。不可尋常處之。而旣已決棍。移付該府。照律定配。
정조 0년
以副校理李儒慶牌不進罷職傳旨。傳于李普溫曰。只推。更爲牌招入直。
정조 0년
李普溫。以義禁府言啓曰。因兵曹啓辭。罪人李宗胤。移付該府。照律定配事。批下矣。罪人李宗胤。爲先拿囚之意。敢啓。傳曰。知道。
정조 0년
大司憲金載順。司諫金履禧。掌令吳著羅㷜。校理李在學。副校理李儒慶啓曰。請還寢付處罪人韓翼謩延安府移配之命。仍施遠竄之典。
정조 0년
又啓曰。請杖配罪人韓命周。亟令王府設鞫嚴間。答兩司合啓曰。不允。
정조 0년
掌令吳著啓曰。請大靜縣爲奴罪人金壽賢。依律處斷。
정조 0년
又啓曰。請削黜罪人金漢耆。亟施竄配之命。答府曰。不允。
정조 0년
丙申十一月初八日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀伴送使狀啓訖。上曰。今番勅使時。京外經用蕩然。有司之臣。若不別般變通。可無苟簡之患。所恃者判度支節用也。國榮曰。勅行所入。殆至累鉅萬兩。國用之不足。已無可言。日後調過之道。不獨在有司之節用。在上者務從節損。若無濫用之弊。則何患乎財穀之不阜。國用之不足乎。上曰。伴送使狀啓辭語。甚詳密矣。國榮曰。其爲人。極其精詳。故如是矣。命讀各道狀啓訖。命退去。諸臣以次出。
정조 0년
丙申十一月初八日巳時。上御興政堂。文臣殿講入侍時。都承旨洪國榮。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書柳孟養李兢淵。記注官金鳳顯卜台鎭。以次進伏訖。上曰。試官。行禮後進前。左議政金尙喆。左參贊黃景源。大司成李宜喆。禮曹參判沈履之。行副司直林得浩閔鍾燮李義翊徐逈修柳焵進前。尙喆曰。日寒比劇。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。右相入侍。藥房提調亦爲入侍。賤臣承命召入。右議政鄭存謙。藥房提調徐命善進前。問候訖。上曰。翰圈。今將爲之乎。存謙曰。臣鑑識不明。掄選失宜。日前召試。累煩聖念。尙今思惟。不勝惶悚矣。今則左相入來。自上敦勉。使之同參。何如。上曰。左相處義。誠過矣。尙喆曰。在臣私義。決不可冒當。故旣入闕內。不得應命。誠極惶悚矣。存謙曰。春秋館堂上。方以試官。入參殿講。他堂牌招而擧行乎。上曰。小退後爲之。好矣。上命講員以次進講。弘履曰。今日殿座時。別雲劍行戶曹判書鄭弘淳。行副司直鄭昌順。未及來待。推考。何如。上曰。依爲之。出擧條上命試官以下小退。有頃還入進前。鍾秀曰。玉堂下番。闕直有日。而副校理李儒慶。今日肅謝之後。不爲入直。無端出去。事甚未安。推考警責。仍卽牌招。以爲推移入直之地。何如。上曰。依爲之。鍾秀曰。玉堂下番。旣已闕直。則自本館。事當啓請。姑降入直。而今日副校理李儒慶。肅謝之後。不爲草記。以致闕直。上番玉堂。一體推考。何如。上曰。依爲之。出擧條上曰。翰圈取幾人乎。國榮曰。合爲十人矣。上曰。考講以文義爲主。然後可有實效。諸試官詳問文義。可也。尙喆曰。臣子今將應講。而臣不可考講。何以爲之乎。上曰。旣有前例。卿子應講時。勿爲考試。可也。尙喆曰。夜氣甚不好。久御寒殿。誠可悶矣。上曰。講員之未應講者。幾何。國榮曰。講員尙餘數十人。而更鼓已深。若將畢講。則必至撤宵之境。玉體傷損。誠爲可悶。應講餘員。使之明日待今。似好矣。上曰。唯。命書傳敎曰。講員。明日待令。明日則差早開門。試官。依例省記。上曰。右承旨。別省記入直。出榻敎仍命退去。諸臣以次出。
정조 0년
徐有防啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 0년
傳于蔡弘履曰。承史煥帽。侍衛毛具。
정조 0년
李普溫啓曰。正言尹尙東。帶軍銜任自下鄕。依定式。遞差傳旨及禁推傳旨捧入之意。敢啓。傳曰。知道。
정조 0년
吏曹口傳政事。以閔百奮爲兵曹參判。柳焵爲參知。
정조 0년
兵曹口傳政事。以閔百奮爲副摠管。
정조 0년
以承傳色口傳下敎曰。興化挾門留門。吏曹郞廳發牌。明日冬至祭官多矣。獻官諸執事淸齋與否。摘奸以奏。在前摘奸。多不着實。今番則着實摘奸事。分付。
정조 0년
傳于李普溫曰。坐直承旨入侍。
정조 0년
傳于鄭民始曰。俄以傳旨未下之玉堂塡祭。故吏郞推考矣。今又以疏批未下之臺臣差祭。當該吏郞。更爲推考。使之改之於報府。
정조 0년
金鍾秀。以弘文館言啓曰。本館下番。連日闕直。事甚未安。校理李鼎揆。自鄕上來云。卽爲牌招。以爲姑降入直之地。何如。傳曰。允。
정조 0년
徐有防。以義禁府言啓曰。因兵曹啓辭。罪人李宗胤。移付該府。照律定配事。批下矣。取考律文。則續大典訴冤條云。非理擊錚者。杖一百流三千里。大典推斷條云。杖一百以上之罪。決杖。告身盡行追奪。而王府決杖者。代以金贖事。曾有先朝受敎矣。罪人李宗胤。杖一百依例收贖。告身盡行追奪。全羅興陽縣流三千里定配。而以批旨內辭意。具罪目。依例發遣府書吏。押送配所。何如。傳曰。允。
정조 0년
蔡弘履。以摠戎廳言啓曰。水原坡州別驍士都試居首各一人。閑良則直赴殿試事。已有定式矣。水原所報六兩騎蒭鞭棍入格三十八人。坡州所報六兩騎蒭鞭棍入格三十七人等。柳葉箭片箭試取計劃後。其中居首各一人。別單書入。其餘入格之類。使各該邑依例施賞之意。敢啓。傳曰。知道。
정조 0년
丙申十一月初九日辰時。上御尊賢閣。藥房副提調入侍時。副提調洪國榮。假注書柳孟養。記注官金鳳顯卜台鎭。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀公事訖。命退去。諸臣以次出。
정조 0년
丙申十一月初九日辰時。上御興政堂。文臣殿講入侍時。左議政金尙喆。右參贊黃景源。行大司成李宜哲。禮曹參判沈履之。行副司直林得浩閔鍾燮李義翊徐逈修柳焵。都承旨洪國榮。左承旨蔡弘履。右承旨徐有防。同副承旨李普溫。假注書柳孟養李兢淵。記注官金鳳顯卜台鎭。以次進伏訖。尙喆曰。侵夜勞動。聖體。若何。上曰。一樣矣。鍾秀曰。講員中有未及來待者矣。上命書傳敎曰。昨日旣命差早開門。曉前又命預爲整齊。則講員之尙不來待。事甚慢忽。一倂爲先推考。上命講員應講。鍾秀曰。刑曹參判鄭一祥。除拜後過三日。不爲出肅。依定式。推考警責。仍卽牌招察任。何如。上曰。依爲之。又曰。杖配罪人韓命周。自刑曹草記。請令本道擧行事。有前例與否。依聖敎。問于該曹。則以爲別無可據之例云矣。追聞畿營吏所告。則以爲安城郡守牒報內。命周無還家之事云矣。上曰。刑曹當該堂上推考。韓命周。使之推捉。可也。竝出擧條上曰。在外摠管。呈辭騎堂改差。與騎堂未差之代。口傳差出。出榻敎殿講畢。上命書傳敎曰。明日親押正時。依前以晝茶禮準備時前磨鍊以入。上曰。孝明殿親祭時。雲寶劎。昨日受點人爲之。命退。諸臣以次出。
정조 0년
丙申十一月初九日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命讀諸道狀啓訖。上曰。箕伯狀啓中。江界蔘弊事。誠爲可悶。前日二萬餘戶。今爲六千戶云。戶口之如是減縮。專由於蔘弊。此地非但關防重地。其民亦吾赤子。豈忍坐視其流離顚連。而不使所以安保之道乎。國榮曰。江界民事。誠甚可悶。不可無軫念之道。所請事。當令廟堂。稟處。而其中禁商及添價事。尤爲緊關矣。上曰。卿言。是矣。當商量爲之矣。命退去。諸臣以次出。
정조 0년
丙申十一月初九日初更四點。上御尊賢閣。坐直承旨入侍時。同副承旨李普溫。假注書李兢淵。記注官金鳳顯卜台鎭。以次進伏訖。上曰。祭報府入之。賤臣承命侍入。上命普溫讀奏。上命書傳敎曰。祀典。何等重事。而其所差塡。或多不均。當該吏曹堂上推考。更爲付標。卽爲淸齋事。分付。堂下祭官亦然。孝明殿執事。景慕宮執事。其所塡差。大是不察。該色郞廳。爲先從重推考。亦令更爲修整報府事。分付。命退。諸臣以次出。
정조 0년
都承旨洪國榮藥院直。左承旨蔡弘履坐直。右承旨鄭民始坐直。左副承旨金鍾秀坐。右副承旨徐有防奉命在外。同副承旨李普溫奉命在外。注書二員未差。假注書柳孟養藥院直李兢淵仕直。事變假注書李殷模奉命在外。
정조 0년
惠慶宮中宮殿。政院玉堂口傳問安。答曰。知道。
정조 0년
傳于李普溫曰。木綿三同。綿紬一同。布一同。入于王大妃殿。
정조 0년
傳于蔡弘履曰。宣傳官一員待命。騎馬三匹立之。
정조 0년
傳于蔡弘履曰。摠戎廳都試單子。不爲付標混下。極爲駭然。當該中官。爲先從重推考。
정조 0년
以御營廳習陣頉單子。傳于蔡弘履曰。以再明日退行。
정조 0년
鄭民始啓曰。禮曹判書蔡濟恭。依下敎來待矣。
정조 0년
傳于金鍾秀曰。禮判入侍。
정조 0년
傳于蔡弘履曰。問安遲滯。各殿承傳色中官。一倂禁推。
정조 0년
以中官方得賢拿處傳旨。傳于蔡弘履曰。分揀。
정조 0년
徐有防。以義禁府言啓曰。前正言尹尙東。帶軍銜任自下鄕。依定式禁推事。傳旨。啓下矣。尹尙東下去京畿長湍地云。依例發遣府羅將拿來。何如。傳曰。允。
정조 0년
又以刑曹言啓曰。罪人韓命周杖配事。捧承傳後。命周已爲下鄕。故令本道擧行事草記蒙允。行會本道矣。昨日所下傳敎中。韓命周使之推捉可也事命下。故多發刑差。四散譏詗矣。罪人命周。自廣州上京之路。今已捉得。所當依傳敎杖配。而臺啓方張。不得循例擧行。爲先嚴囚之意。敢啓。傳曰。知道。
정조 0년
司諫金履禧疏曰。伏以皇天不弔。仙馭禮陟。因山已過。日月屢更。伏惟我殿下。聖孝出天。莫逮之慟。久而冞切。仍伏念臣。百無肖似。最居人下。而猥蒙洪造。濫廁淸班。每一循省。罔非踰分。至若臺閣之職。責任不輕。尤非如臣庸陋譾劣者。所可苟充。而不意薇垣除命。忽下於病伏叫苦之中。臣誠惝怳。罔知攸措。繼又伏見傳敎下者。以言路之不開。諄諄爲敎。臣於是益不勝惶蹙慙恧之至。聖敎有曰。寡人無一愆尤而然歟。或惡聞其過而然歟。大哉王言。從古聖君。豈有若虞舜者。而禹之戒舜曰。毋若丹朱傲。以舜之聖。初豈有此慮。而禹之所以以是戒之者。亶出於君臣上下交勉之義。而誠以大舜。好察邇言舍己從人故耳。今我殿下。新服厥命。以堯舜爲治。寧有袞闕之可言。求助之聖敎。每發於吁咈之祭。亦豈有惡聞之可論。而今之在下者。若以禹之心爲心。則豈可無規箴之道。而寥寥無聞。恬若尋常者。實有有君無臣之歎。而抑未敢知聖上來諫之誠。或有歉於大舜從人之德而然耶。噫。今日求言之聖意。藹然於絲綸之間。則殷湯從諫弗咈之美。周文不諫亦入之盛。庶幾復覩於今。而臣愚死罪。竊以爲非言之艱。行之惟艱。苟或有是敎而無其實。則徒爲文具而已。必以大舜察言舍己爲期。則朝廷之上。安知無謇謇之風乎。噫。對越之誠。靡不用極。至以非時之雨。失節之霧。惕然修省。丁寧告戒。猗歟盛哉。天之示警。雖不敢傅會。而若以目下事言之。則治逆之道。宜不容少緩。而三司之請。今幾月矣。一啓二啓。尙靳允兪。實有乖於雨露霜雪之政。則時氣之失序。安知不由於此耶。伏願快揮乾斷。亟從合辭所請及府院諸啓。以洩神人之憤焉。仍念臣素有貞疾。而日前玉署。黽勉持被。觸寒添劇。呈告蒙遞。感祝天恩。便意調將。曾未數日。又叨此職。天牌之下。不敢違傲。强疾承膺矣。自昨諸症。一倍苦重。時日之內。萬無蠢動之望。玆敢疾聲哀籲於天地父母之下。伏乞俯賜諒察。亟遞臣職。以安微分。不勝幸甚。答曰。省疏具悉。所陳切實。可不體念。而合啓靳允。亦旣無意。爾其勿辭察職。
정조 0년
刑曹判書李徽之疏曰。伏以臣閉戶縮伏。只訟愆尤。且惶且愧。久而靡定。不意恩敍才降。罷除繼承。臣誠震懍。不知所措。噫。臣本昏憒謭劣。不能事事。從前歷試。固多失職。而向叨試役。不善檢飭。自速嚴旨。罪在罔赦。至今追思。惶汗浹背。伏遇大度天包。洪恩海涵。舊愆湔滌。新渥隆摯。自顧蔑效之踪。何以得此於聖明。宜卽竭蹶趨承。以伸叩謝之忱。而第念獲戾旣重。難以稍久自恕。且司寇之職。非比漫司。都民休慼。係於庶獄。才非明辨。則莫能聽訟。心不公平。則無以服人。如臣闇弱者。曷能當克允之責。以贊我殿下從欲之治哉。況臣素患痰癖之疾。每當寒節。發作無常。今又挾感尤劇。背腹牽痛。多般藥餌。收效尙遠。時日之內。實無供職之望。伏乞天地父母。俯諒臣懇。亟遞臣職。以重公器。以安私分。不勝大願。答曰。省疏具悉。向者處分。豈有深意。卿其勿辭行公。傳曰。刑判批下。牌招察任。
정조 0년
大司成李宜哲疏曰。伏以臣於月前。具疏疾病之狀。禮律之義。以乞不肖之身焉。其辭縟其情切。而殿下過聽。未蒙允可。臣誠惶恐感激。莫知所以爲喩也。然天下之事。可以已而不已。則固涉乎煩屑而可厭。不可已而遂已。則又近於苟安而無義。二者皆非也。今臣之所陳乞。則是非可已而不已。卽不可已而不得已者。而不能蒙幸於聖明之下。則是其忱誠菲薄。不足以仰孚而然也。此臣之罪也。臣聞人臣之禮。出身而事君。則獻其身於君。進退夷險。惟君所命。而不敢自有其身。及其老而倦焉。則無以效其力而服其職。徒有苟祿之嫌。故乞賜其身。而退休于家。其君則悶其老而記其勞。優而佚之。量以節之。不敢盡其力而竭其忠。所以存謙敬序殷勤。君臣上下。各盡其道。然後下無貪戀之失。上有禮使之義。其有關於治化者大。而非特一人之榮而已。是以惟我先大王。在位五十餘年之間。朝臣之請老得謝者。前後數三十人。此見聖人御世理物忠厚禮讓之至意。可以爲後世法也。臣之不肖。雖不足以追迹前人。其出身在朝。不爲不久。而猥蒙大恩。叨濫至此。材下而無所禆。年衰而無可用。揆以禮律。宜去也久矣。況其進此。而又有疾病之難强者哉。古禮雖曰七十而致仕。然或有自量其材力衰退。不足以有爲於世。則乞休而徑退者多矣。不必以七十爲限而可也。今臣之年。則已踰其限者久。而宿痾嬰身。展轉沈痼。原其所祟。蓋緣中歲以來。水土所傷。積成風痺。今秋越添。幾死僅甦。其病最忌風寒。平居似若無他。暴發不意。則頃刻死生。似此病狀。雖非年衰而强壯者。猶不可陳力於從仕之列。況如臣之老病垂死。而尙可以因仍苟冒於廉防之外哉。雖然。此則以禮義之大者言之。其外之難進者。不止一二。蓋臣所叨。本兼諸任。皆目前緊管。而臣非其人也。故臣之前後陳章呈辭者。連旬累月。而喉司之臣。不許進納。間因職責不得已之故。則未免時出而承膺。一以請急。一以出仕。去就不成。惶愧無地。若其成均敎胄之責。非臣庸下所可冒濫者。而前此洊叨是職。卒以無狀。自速恩譴。今則臣之衰劣益甚。舊讀愈荒。而士習日卑。科試無法。以臣無似。決無以正士趨而復古道。況乞骸報罷。而除命隨下。在臣廉義。尤無可進之勢。而適於其時。以提學牌召。旣入闕中。身帶實職。不得不暫出祗命。非敢爲因仍久據之計也。經筵之任。初緣病伏深巷。不能及時登筵。未免致嚴旨而停筵講。臣罪萬死。無以自解。及後再筵。不得不黽勉入參。庶以謝前愆明本情。而亦非爲因緣冒据之圖也。至於提學。則臣之根器鈍劣。材識迂愚。文學之事。尤甚鹵莽。凡有結撰文字。必費日乃成。近緣重病在身。精神消亡。日用行事。俄頃輒忘。特以藝學闕員。他無推移。爲人代斲者累矣。而辭不中窾。貽笑文苑。臣亦自羞。尤不可以苟冒而不知變也。古人謂出處不明。無以事君。凡此委折。各有源委所据。而只緣辭單路阻。區區之義。無以上徹。雖以日月之明。何以盡燭其情乎。臣於此。非不知煩猥之爲不敢。而不得不略陳其狀。以明出處之義。夫以臣情地。參諸禮義而如此。論其實病則如此。此外種種難進之勢又如此。則其不可一日而苟居於執事之列也。明矣。故前日之請。實出於肝膈之衷。不得已之計。而我殿下。以臣先朝舊物。不欲使之遽然解事而去。恩綸渙降。德意藹然。臣又徊徨感激。莫知所圖。然而臣竊聞之。人臣乞退。乃是朝廷恩禮。故雖有所乞。不敢數數。以犯干澤之罪。亦一義理。臣非不知此。而兩月之內。再犯瀆擾之誅者。豈臣所得已而不已者哉。良以日暮途遠。情窮理極。不自覺其進越冒昧之至此。臣又震掉惶恐。無所逃罪。伏願殿下。俯垂鑑察。亟賜允兪之音。以卒天地生成之澤。千萬幸甚。答曰。省疏具悉。卿何必煩陳若此。卿勿過辭行公。
정조 0년
戶曹參判鄭好仁疏曰。伏以臣猥膺使事。昨已陛辭。瞻望雲天。不勝耿結之忱。念臣地部佐貮之任。元無仍帶出疆之例。玆從縣道。封陳短章。伏乞聖明。亟令該曹照例遞改。千萬幸甚。答曰。省疏具悉。疏辭下該曹。稟處。
정조 0년
吏曹判書李重祜疏曰。伏以昨夕曹吏。以兩郞廳之言。來告于臣曰。初五日政。欲爲入參。因政望之已入而未果。此是下吏不能據例之罪。故該吏則除汰。而日昨多臺之出。雖欲參政。而以此難安。不得進身。掌令吳著羅㷜拔望之意。分付憲府吏云。臣誠不勝其駴惑之至。伊日筵退後。卽爲開政。望單正書。將入之際。始聞兩郞官來到闕外。而司謁已下。不敢停滯。仍爲入啓矣。致令旣會之郞官。自外退去。作爲難進之端。莫非臣之過也。下吏何罪焉。至於兩掌憲。則曾經之人。近頗尠少。舊望之中。循例排擬。臣固未詳其人。而第未知行公之時。臺銓郞之分付拔望。古有是否。此亦臣之故也。尙誰尤哉。臣雖疲惱。豈可與年少郞僚。較絜長短。而所措者事體也。所重者廉愧也。玆不得不略陳自引之章。悉暴難冒之義。伏乞聖明。諒臣不可淟涊之狀。遞臣之職。勘臣之罪。以存公體。以安私分。千萬幸甚。答曰。省疏具悉。政望經入。必是下吏稽忽之致。卿何過辭。卽爲行公。
정조 0년
校理李秉模。副校理李敬養等疏曰。伏以臣等。猥以無似。偏被洪造。前後歷敡。罔非僥濫。而至於銓郞之選而極矣。惟我殿下。慨仕塗之久混。憫士趍之不端。當一初淸明之會。復州載曠廢之制。是豈爲華其銜榮其人。以侈搢紳之觀也哉。誠欲激濁揚淸。樹風勵俗。使一代新進之士。砥厥名檢。篤乃文學。上以需王國之用。下以振朝廷之綱也。其官雖微。其任顧不重歟。臣秉模。嚮於輪對之日。聖敎丁寧。辭旨懇惻。警之以悠泛。勉之以任怨。有若慈父之詔迷子。臣誠惶霣感激。退與僚郞相語曰。先王之罷郞選。聖上之復郞選。其揆一也。戈戟之相尋。而不得不罷。則惟先王斷然罷之。名義之掃地。而不得不復。則惟聖上斷然復之。一罷一復之間。有以見大聖人隨時損益之義。則今之爲是任者。但當深體乎聖上不得不復之意。務祛乎先王不得不罷之弊而已。臣等用是憂懼。食息靡寧。豈意蔑絲毫之報效。致波瀾之推助。反貽後人之弊哉。臣等愚陋。茫無知識。而竊謂近日朝廷之不尊。職由於臺閣之不古。欲淸官方。宜自臺始。兩郞相議。擬於舊通之中。隨窠精選。以爲一半分修擧之地。至於疑謗之來。讎怨之招。臣等雖無狀。顧不欲恤也。此亦判堂之所知。而本月初五日政掌憲之有窠也。臣等聞政命。相率而卽進闕下。則曹吏以判堂之意。來言曰。政筒方入。郞官雖入來。已無及矣云云。開政之際。旣有行公之郞官。則不問其進不進。而徑入望筒。前亦有例否。此實由於該吏不善周旋之致。故不獲已除汰。臣等相顧憮然。自外而退。其後多臺之政。亦不敢遽然冒進。伊時事實。不過如斯。臣等雖年少。豈可與老成之判堂。更事較卞。重傷朝廷之事體也哉。羅㷜吳著之不可議擬於臺選。不必多言。蓋在於將欲停望之中。而唯此二人。適皆擬除。故臣等同坐空堂。以永拔臺望之意。分付政吏。而彼旣時居臺職。則其在相敬之道。恐不可不使之聞之。故使曹吏招致憲吏。傳其自本曹拔望之意。昨者吳著疏。所謂使之自處者。抑又何所聞耶。竊聞銓郞之制。蓋出於互爲維持。交相激勵之意。故三司之臣。如有人器庸瑣。言議頗僻者。則雖在時職。或施外罰。或停淸望。欲其警惕自修。而銓郞之公不公。亦自付之於公議。今若當之者。反詈如此。爲銓郞者。不亦難哉。然此莫非臣等。行己無所。不能彈壓之致。尙誰尤哉。若乃驕傲放恣。無所忌憚。此何等題目也。在臣等之道。不敢自暴。唯願聖明之俯察。亟降威罰焉。臣等一出名塗。僨誤至此。而聖度包容。不唯不加之罪。又從以除旨相聨。至有不可推折俾伸廉隅之敎。顧臣等糞土之賤。何以得此於君父。相對感泣。不知措躬之所。揆諸義公。敢不竭蹶。而人言此極。謬辱無餘。豈可以銓郞之已解。晏然爲進身之計哉。淸班一步。便成鐵限。唯有屛跡朝端。杜門自靖。以爲不報之報而已。倘蒙聖明。俯垂憫憐。永刊朝籍。許以長暇。臣等謹當粗讀古訓。長其智慮。苟可以出而圖報。則夷險燥濕。唯上所命。如其鹵莽而止。則亦當優游聖世。歌詠恩澤。此臣等素所蓄積。而嚴畏未敢發者也。玆於召牌之下。隨詣闕下。悉暴衷懇。伏乞天地父母。治臣等逋慢之罪。諒臣等危苦之情。以警具僚。以安私分。不勝幸甚。答曰。省疏具悉。詳見疏辭。與予初料有異。而元非大事。爾等勿辭察職。
정조 0년
幼學尹湛李賢齊安百行李宏李修大任揆夏李師鼎李堯鼎李舜鼎李相烈具命柱具宗勳安百直尹履寬李百祿金鏽尹東赫吳脩李昌榮尹在寬李弘儒李德榮尹極寬尹東奎李弘仁尹恕榮吳鼎五李世榮吳鼎玉朴宗榦林斌李光源金基斗金基翼洪普源尹行謙李敬德李寅堣李在堣李宅堣李修默任永祐任永福具以遠趙景逵趙禮逵趙元逵洪秉寔吳偉吳儆吳鼎三柳以和任時中任時燾鄭箕釆鄭台釆鄭心釆申沆申榦李輪祥李義雲李景漢高道恒高命聖魚漢翼魚致和魚致晟魚致雨趙鎭祐柳寅坤崔宗祿崔孝迪李恒躋李勳躋李景躋李昌運李德符李百泰李得栽宋換心崔東道崔鳳陽韓廷鉉尹載德李聖道崔膺祚李永懋李澤世崔觀祚崔謙祚李澤臣李昌復韓益鉉吳璿申曄兪漢禹申曦申閔榮福閔榮禧姜世復李垣李世集權顯應尹成耆柳師元任道夏趙儀逵李箕顯姜文遇閔始大李鎭恒姜在寬李鎭默兪彦佑朴致敬朴尙坤李廷兪彦寬兪漢禎趙槃崔致和曺得雲任祐任褧任祏尹載德崔尙任李聖迪李聖遇李健㝡李儒珍金希說金挺柱崔道晉崔命晉李鉉吳侃南雲豹申道河申洸河申聖河李廷福柳星漢申綏韓尙烈韓佶韓儉邊光彪邊光述邊光孝邊光翼李世喆李宜泰李宜益李宜達許汲洪集任慶夏李宅顯金壽濟李東五李蘅李元泰李元晉李元恒黃憂鎭辛彦復白師任白東旭白東鉉趙弘遠白東釆白東璿白東明趙弘健白聖鎭白麟鎭白龜鎭魚致龍白東華白師儼白東晩洪浩源白東五白東老邊植申湕申㶅申瀁申浻李衡輔申李鎭華李鎭邦李鎭厚李鎭東申永洸金溢韓啓重韓致重韓養重金鍚徐美修徐晩修李遠懋蔡師德高鎭翼李國顯柳仁之柳義之李重顯李益顯尹行翊兪嶷柱李修仁李華齊等疏曰。伏以臣等向者。以故徵士贈吏曹判書文康公金昌翕追享石室書院事。仰瀆崇嚴之聽。伏俟表崇之典。及承聖批。以更當商量處之爲敎。臣等竊伏念殿下於代聽之初。不待筵臣之奏。太常之狀。特以尊儒學樹風聲之盛意。寵贈金昌翕之美諡。絲綸之間。獎評隆摯。旣已俯察其道德文章。卓然爲一世之表。則殿下所以更商於爼豆之享者。豈有他哉。姑欲示愼重之道。而其將幡然特許。如贈諡之斷自宸衷也。臣等退伏待命。月已累矣。兪音不下。盛典尙稽。於是焉臣等之惑始深也。或者殿下。未詳於昌翕之道學。必可配於本院。本院之不可不享昌翕。如金昌協之追配本院者耶。臣等玆不得不復事煩瀆。仰冀察納。嗚呼。昌翕之高尙之操。卓犖之行。百世之下。聞其風者。可以懦者立而頑者廉。街兒村婦。莫不高其人而傳誦處士之名。則殿下以此而只知其逸民之可尙。而未察於斯文之所在歟。此實昌翕之粗述耳。豈可以一德一節之偏。遽論於斯人也哉。昌翕。乃昌協之弟也。學者擬以河南二程。則塤篪相和。絃誦與同。聨床而講論。下帷而藏修。多在斯院。多士之所以興感於斯院者。良以此也。昌翕。性本淸孤。深於韜晦。不屑於標望自高。未嘗以儒賢自居。而旣自四十年。滅景窮山。積久研頤。綜櫛其絲毛。解剝其肯綮。咀嚼聖賢之訓而洞見性命之原。融會事物之變而深得義理之正。規模宏廣。超脫拘攣之習。節文簡略。嚴守內外之別。其所以安身立命。惟濂洛關閩之是程。而渾灝磅磗。日揭天開。則尤眷眷於考亭。而爲一生之準則。眼目旣高。充養愈密。物欲邪穢。不容一毫自累。虛僞私吝。未見暫時或蔽。胸襟灑落。氣像豪邁。濂溪之吟風弄月。康節之駕風鞭霆。可謂異世同傳。而其所造。殆亦深且遠矣。其發於文章者。初雖汎濫於詞章莊佛之間。而及夫悟吾道之在彼而不在是。則反以醇之。歛華就實。從博歸約。其穿歷乎文苑理籔者。蓄積而思渾。資深而辭沛。則包括百家而歸宿于洙泗之源。蒐羅萬象而根抵於造化之妙。闡明蘊奥。辯析異同。發前人之未發。覺後學之難覺。距邪扶正之嚴。大有功於斯道。夫天地剛健之氣。自然與心流通。發於聲而不乖不雜者。渾然成象而入律。斯其道與文之合一者也。晩又好易。幽探乎陰陽錯綜之妙而實不離乎匹婦之所知。大至於天地位育之功而亦不外乎吾心之自誠。至近而遠。至顯而微。察其燦然斐然。只是融貫乎一理而已。嗚呼。世推以山斗之望。人懷以尸祝之誠。豈非斯人者。世不常有。而眞所謂天挺人豪也耶。然則在聖朝崇儒衛道。惇化敷文之政。固當建祠妥靈。俾盡隆報之禮。而矧玆本院。首祀昌翕之曾祖與從曾祖故相文忠公尙容文正公尙憲。而其後又繼以故相文忠公壽恒。故判書文簡公昌協配食焉。壽恒曁昌協。卽昌翕之父若兄也。一國之所聳瞻。有別他院。昌翕。承家庭之淵源。接昆季之步武。而獨漏腏食之列。竟泯聨壁之光。則聖代之闕典。當如何。而士林之遺憾。終無窮矣。竊伏聞朝家。有創建疊設之禁。而追躋舊廟。非創建也。初請祀典。非疊設也。雖破常格而特享之。恐非殿下之所靳許者。而況無常格之掣礙者乎。倘蒙俯燭於此。則庶不留難於今之請也。伏乞聖明。察此人之必合崇獎。念本院之尤宜竝配。毋更持疑。快賜允許。以光聖德。以幸斯文。不勝大願。答曰。省疏具悉。前批旣曰商量。則未經旬日。輒來煩瀆。無論事之當否。何其屑屑乎。
정조 0년
判義禁朴宗德疏曰。伏以方有金吾開坐之命。而嶺伯狀聞中。安東前府使李養遂。卽臣之內從弟也。揆以法意。不可冒當議讞。玆敢援例陳懇。仰請處分。屢犯瀆擾。倍切悚懍。伏乞聖慈。俯賜諒察。亟解臣金吾兼銜。俾重任毋曠。公私不勝幸甚。批答踏啓字
정조 0년
掌令吳著疏曰。伏以臣以鄕曲疎遠之蹤。濫叨臺職。自知其萬萬不稱。而感激恩私。黽勉出肅矣。昨夜府吏。忽然來告。謂吏郞李秉模李敬養。招府吏言。臣不可冒居臺次云。臣雖衰病庸殘。顧其職則臺臣也。銓郞雖極選。不過該曹郞官也。臣若不似則三司駁之可也。大臣斥之可也。而以銓郞而分付臺臣。使之自處。三百年所無之變怪。實莫測其端倪也。此莫非臣疲劣無似。自取其踐踏凌侮。而朝廷綱紀。緣臣壞損無餘地。此臣之罪也。臣之困辱。固不足道。而此輩之驕傲放恣。無所忌憚至此。臣亦竊爲國家深憂也。臣旣所遭罔測。官職去就。已無可論。而召牌之下。不敢坐違。隨詣禁扄之外。略陳危憤之忱。伏乞聖明。亟削臣職。以安臣分。以快人心。千萬幸甚。批答踏啓字
정조 0년
丙申十一月初十日巳時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。國榮曰。夜來聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。長至在明。追憶昨年。伏想聖孝。益復罔極。上曰。昨年此時。請賀蒙允。伊時上心之嘉悅。下情之歡忭。至今追思。如在昨日。日月居然重回。哀隕之懷。益復難抑。命奏公事。國榮讀奏訖。上曰。吳著羅㷜拔望事。吏郞有何所失耶。國榮曰。吏郞復古之後。旣許激揚之道。則臺望之停拔。有何不可。而至於不參政席。直以拔望之意。使之傳言於憲吏者。不無疎率之失矣。上曰。雖有所失。其意則在於激揚。不可罪之而摧抑矣。國榮曰。聖敎誠然。而旣有反詈之言。則必無行公之理。一遞其職。以伸廉隅。似好矣。上曰。親押時刻已至。侍衛整齊事。分付。命退去。諸臣以次出。
정조 0년
丙申十一月初十日巳時。上詣崇政殿月臺。親押入侍時。都承旨洪國榮。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書柳孟養李兢淵。記注官金鳳顯卜台鎭。以次侍立。上具布裹翼善冠白布袍布裹烏犀帶。乘輿出興泰門。詣崇政殿月臺。就板位親押訖。上曰。藝文提學徐命善。卽爲牌招。親祭祭文製進。出榻敎上曰。注書一員。宣傳官三員待命。騎馬十二匹立之。出榻敎命書傳敎曰。宗廟永寧殿永禧殿徽寧殿延福殿景慕宮儲慶宮毓祥宮懿昭廟。左承旨進詣奉審後。祭物祭官。摘奸以來。健元陵泰陵穆陵徽陵崇陵懿陵惠陵元陵永祐園。同副承旨進詣奉審摘奸。明陵翼陵弘陵懿昭墓。左副承旨進詣奉審摘奸。順陵永陵。右副承旨進詣奉審摘奸。英陵寧陵。注書進詣奉審摘奸。貞陵光陵。宣傳官與中使奉審摘奸。獻陵宣陵靖陵。宣傳官亦與中使奉審摘奸。溫陵禧陵。宣傳官亦與中使奉審摘奸後。復命。上曰。夕上食親祭時。陪祭承旨不足。左承旨奉審宗廟徽寧殿延福殿景慕宮後。卽爲入來。其餘廳。注書進詣奉審。命書傳敎曰。昨聞臺諫銓郞事。似非無端。況復古之後。不可置對。以示摧抑之意。其在廉隅。亦宜一伸。吏曹佐郞李秉模李敬養。校理除授。卽爲牌招察任。又命書傳敎曰。觀此畿伯啓本。初以蹤跡閃倐。行止無常爲辭。末以不得捕捉之意結語。焉用此巡營爲哉。京畿監司趙時俊推考。更加嚴飭討捕諸營。刻期捕捉。若復遲緩。該鎭營將。難免重罪。以此亦爲嚴飭事。下諭于京畿監司。上入齋室。諸臣退出。
정조 0년
丙申十一月初十日未時。上御齋室。右承旨入侍時。右承旨鄭民始。假注書柳孟養。記注官金鳳顯卜台鎭。以次進伏訖。上曰。奉審承旨。今日果皆入來否。民始對曰。左副則今日可當入來。右副同副則今日內似不得回還矣。上曰。臺諫停望事。何爲而然也。民始曰。臣聞兩郞之言。則只分付於本曹吏。初不分付於憲吏云矣。上曰。禮判入侍。出榻敎禮曹判書蔡濟恭進前。命濟恭讀箕伯狀啓。上曰。人蔘添價之議。何如。濟恭曰。蔘價添給之意。臣於春間。已陳達矣。此則不可不變通者也。上曰。以許多之還耗。折給。好矣。濟恭曰。然矣。至讀定價條。上曰。此事。何如。濟恭曰。隨時貴賤者。豈可一定其價乎。此則行不得之事也。上曰。此狀啓及全伯狀啓。卿持去。出閤外細覽後。更爲入侍。可也。命退去。諸臣以次出。
정조 0년
丙申十一月初十日申時。上詣孝明殿。行夕上食入侍時。左承旨蔡弘履。右承旨鄭民始。假注書柳孟養。記注官金鳳顯卜台鎭。以次侍立訖。上具衰服就板位。上俯伏哭四拜訖。仍詣盥洗位。北向立。民始沃水。弘履承水。進巾受巾。上詣尊所。西向立。民始酌酒。弘履受酒。上入正門。跪香案前俯伏。民始奉爐。弘履奉香。民始獻盞。弘履受盞。上降復位。俯伏哭四拜訖。上還齋室。諸臣還退出。
정조 0년
丙申十一月初十日酉時。上御齋室。都承旨入侍時。都承旨洪國榮。假注書李兢淵。記注官金鳳顯卜台鎭。以次進伏訖。上命書傳敎曰。生民之困瘁。莫如近日。惠澤未究。實效未聞。夙宵憧憧。可謂玉食靡甘。今見箕伯狀聞。江民疾苦之狀。如在目中。嗟。我赤子。入窮谷捍毒獸。終年採蔘。不盈一掬。而許多年例別貿。或廉價而抑買。或加倍而勒徵。去年而如是。今年而又如是。二萬餘戶之民。今爲六千餘戶云。念之於悒。不覺惻然。八道之民。旣未蒙一半分實惠。而又此江民。無所聊賴。蔘料旣有所關。雖不可永革。而價本可以添助。是豈無變通乎。民之困窮。至於此極。何待廟堂之回啓。所請三件中。添價及禁商事。特爲許施。至於純錢事。頃者旣允戶判之奏。而狀聞中又有軍木純錢之請。此則似不可別論。皆令備局區劃以聞。又若信蔘。當初彼輩病民中一事。目下所需。別無時急。亦爲革罷。使江界之民安堵焉。備局道臣。須體此意。各宜申嚴。俾無日後放忽之弊事。一體。分付。又命書傳敎曰。銓郞旣赴闕下。則判堂之徑入望筒。不無所失。而雖以吏郞論之。時臺果爲不似。則參政黜罰。無所不可。而拔望之意。使之傳言於憲府之吏者。其亦未審。前吏曹佐郞李秉模李敬養。一竝從重推考。又命書傳敎曰。人雖微矣。顧其職則臺閣。而反詈之言出於掌憲之地。良可駭然。況銓郞異於庶僚。則焉敢若是慢辱乎。此習決不可長。而且古之臺閣。卽人與官稱也。今之臺閣。人不稱官。至有此等之章。貽辱臺閣。莫甚於此。前掌令吳著削職。國榮曰。俄聞秋曹言。韓命周今始捉來時。又有一疏持來者云矣。上曰。其疏入之。賤臣承命持入。上命國榮讀奏。國榮曰。此疏與前疏無異。其人之喪性可知。上曰。然矣。命退。諸臣以次出。
정조 0년
丙申十一月初十日初更四點。上御齋室。右承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。民始曰。左副承旨奉審後。來到敦義門外。而門閉不得入來云矣。上曰。宣傳官持符驗。往傳開門以入。命書傳敎曰。符驗不爲待令。當該中官拿處。讀公事訖。上曰。禮判入侍。出榻敎命退。諸臣以次出。
정조 0년
丙申十一月初十日二更四點。上御齋室。禮曹判書入侍時。禮曹判書蔡濟恭。右承旨鄭民始。假注書李兢淵。記注官金鳳顯卜台鎭。以次進伏訖。上曰。完營査啓事。何如。濟恭曰。考見其始末。則裵弘度之所爲。萬萬無狀矣。竹田。本是白文弼之別給其宗姪白宗華者。而文弼之養子鄭哥。圖出內侍府關子。仍爲奪取。斥賣於弘度矣。及夫宗華與鄭哥相訟。還奪其田之後。鄭哥已給倍價於弘度。而弘度旣受其價。又欲奪田。前已屢次上言而勿施矣。上又下詢嶺營箕營査啓事。命書傳敎曰。觀此全羅監司査啓。裵弘度之事。萬萬痛駭。渠之心術。有非尋常好訟之比。況敢以幺麽賤氓。欲爲白奪之計。誣罔上言。至再至三者。尤甚無嚴。若不嚴懲。奸細之徒。必將效此而紛紜。依啓本。令本道監司嚴加勘律。此後毋敢更爲上言之意。亦爲嚴飭。又命書曰。觀此平安監司査啓。李夢齡之上言。可謂疑晦。爲子訟冤。人之常情。而細看文案。似有疑端而輕先處分。殊非求生於必死之意。此啓本下該曹。從所見。稟處。以副予重民命之意。又命書曰。初見該宮任之招。有此査啓之命矣。今見嶺伯啓本。蔚山等邑之壽進龍洞宮。無土之出稅後。如前收稅。有土之出稅後。與前無減。與渠輩所供。多有逕庭。以此傳敎。參互査啓。宮任處發問目嚴査。而向聞該宮任。老不解事云。當宮宮任中。伶俐解事者。捉致査問事。分付刑曹。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐。左副承旨金鍾秀坐。右副承旨徐有防坐直。同副承旨李普溫坐直。注書二員未差。假注書柳孟養藥院直李兢淵仕直。事變假注書李殷模奉命在外。
정조 0년
大殿王大妃殿惠慶宮中宮殿。冬至親祭罷後。政院玉堂藥房朝廷二品以上六曹堂上大司憲單子問安。答曰。知道。
정조 0년
大殿王大妃殿惠慶宮中宮殿。政院玉堂朝廷二品以上六曹堂上大司憲冬至單子問安。答曰。知道。
정조 0년
蔡弘履。以都摠府言啓曰。今日入直內三廳武兼禁軍及軍兵等。當爲中日習射。而冬至相値。不得爲之之意敢啓。答曰。知道。
정조 0년
金鍾秀啓曰。合辭方張之日。諫院無進參之員。事甚未安。除在外外。呈告人員。卽爲牌招。何如。傳曰。允。
정조 0년
以司諫金履禧牌不進罷職傳旨。傳于徐有防曰。只推。
정조 0년
徐有防啓曰。新除授左邊捕盜大將張志恒。命召及大將牌傳令牌傳授事。命下矣。左邊捕盜大將張志恒。卽爲牌招。何如。傳曰。允。
정조 0년
兵曹口傳政事。以李敬懋爲右邊捕盜大將。
정조 0년
傳于徐有防曰。右捕將下批前。左捕將張志恒兼察。
정조 0년
金鍾秀。以弘文館言啓曰。本館下番。連日闕直。事甚未安。校理李秉模。副校理李敬養。疏批已下。竝卽牌招。以爲推移姑降入直之地。何如。傳曰。允。
정조 0년
李普溫。以內醫院都提調提調副提調意啓曰。年例各殿進上臘藥所入牛黃七十八部四分。麝香一百五十六部二分及今年新定式加進上所入牛黃二十二部三分。麝香二十六部三分。合牛黃一百部七分。合麝香一百八十二部五分。竝令戶曹宣惠廳進排。何如。傳曰。允。
정조 0년
徐有防。以義禁府言啓曰。齋郞及中官禁推人。竝特放事。命下矣。時囚罪人宋樂李德寧吳禧謙李世聃金尙曄等。依傳敎。卽爲放送之意。敢啓。傳曰。知道。
정조 0년
又以義禁府言啓曰。保放罪人具敍五査啓。今已啓下。依例還囚後。稟處之意。敢啓。傳曰。知道。
정조 0년
蔡弘履。以兵曹言啓曰。依下敎。宣傳官廳當該吹螺赤洪益海。査實決棍十度之意。敢啓。傳曰。知道。
정조 0년
丙申十一月十一日子時。上詣孝明殿。冬至親祭入侍時。都承旨洪國榮。左承旨蔡弘履。右承旨鄭民始。左副承旨金鍾秀。假注書柳孟養李兢淵。記注官金鳳顯卜台鎭。以次侍立。上具衰服。詣孝明殿就板位。俯伏哭四拜訖。詣盥洗位盥手。陞殿詣樽所視酌酒。入詣香案前。三上香。行初獻禮。大祝讀祝訖。上降復位。左議政金尙喆爲亞獻。右議政鄭存謙爲終獻訖。上俯伏哭四拜。詣望燎位焚祝訖。入齋室改具視事服。乘與還內。國榮曰。冬至問安。開門後爲之乎。上曰。還內問安後。仍爲之。奎章閣提學。開門後入來問安。可也。還內後。諸臣遂退出。
정조 0년
甲申十一月十一日午時。上詣孝明殿。盡茶禮親奠入侍時。左承旨蔡弘履。右承旨鄭民始。左副承旨金鍾秀。右副承旨徐有防。同副承旨李普溫。假注書李兢淵。記注官金鳳顯卜台鎭。以次侍立。上具衰服。自齋室詣孝明殿就板位。俯伏哭四拜。詣盥洗位盥手。陞詣樽所視酌酒。入詣香案前。三上香。三獻盞。降復位。俯伏哭四拜訖。還入齋室。諸臣以次退出。
정조 0년
丙申十一月十一日酉時。上御尊賢閣。都承旨入侍時。都承旨洪國榮。假注書柳孟養。記注官金鳳顯卜台鎭。以次進伏訖。上命奏公事。仍命書判付。國榮曰。今日卽一陽初生之辰也。宜念先王閉關之義。而且日寒若此。滯囚可悶。微眚輕囚。宜有軫念之道矣。上曰。予欲下敎而未果。卿言。是矣。仍命書傳敎曰。雖出於申飭。知申旣奏。殊非至日閉關之義。齋郞及中官禁推人。竝特放。上曰。近來夜禁。能無解弛之弊乎。國榮曰。近聞夜禁少解。故或有無賴輩行盜竊之弊云。更加申飭。似好矣。上曰。聞甚可駭。而捕將如能擧職。豈有如是之弊。仍命書傳敎曰。近日夜禁解弛。街路之上。無賴之輩。肆行盜賊之事云。若此不已。則所謂巡邏。設置何益。常時之紀律。亦可推知。左右捕將。一竝遞差。三軍門大將。一竝從重推考。左右捕廳從事官。各軍門牌將。事當決棍。而姑觀來頭勤慢。當處分矣。各別嚴飭。又命書傳敎曰。各殿三日進排各樣醬各色。一竝勿爲進排事。分付戶曹及該院。命退去。諸臣以次出。
정조 0년
丙申十一月十一日二更一點。上御尊賢閣。坐直承旨入侍時。同副承旨李普溫。假注書李兢淵。記注官金鳳顯卜台鎭。以次進伏訖。上命書傳敎曰。排望甚艱。亦宜付諸熟手。訓鍊大將張志恒爲左邊捕盜大將。傳授命召及大將傳令等牌。右邊捕盜大將望筒。斯速書入事。分付。上曰。近來日候太暖。知申以此屢屢陳戒。心甚爲悶矣。今日則稍有寒意。良可幸也。普溫曰。冬日之暖。實爲可悶。而今冬日候。旣不至過暖。日來寒意。亦無愆於節序之屆。其爲喜幸。誠如聖敎矣。命退。諸臣以次出。
정조 0년
都承旨洪國榮藥院直。左承旨蔡弘履坐。右承旨鄭民始坐直。左副承旨金鍾秀坐直。右副承旨徐有防坐。同副承旨李普溫坐。注書二員未差。假注書柳孟養藥院直李兢淵仕直。事變假注書李殷模奉命在外。
정조 0년
以香室望祭受押單子。傳于金鍾秀曰。孝明殿親押。
정조 0년
徐有防啓曰。啓覆日字。令日官推擇。則初覆今月二十二日。再覆二十三日。三覆二十五日爲吉云。以此日擧行之意。分付該曹。何如。傳曰。允。
정조 0년
傳于金鍾秀曰。輪對官入侍。
정조 0년
傳于鄭民始曰。工曹判書入侍。該房承旨。先爲入侍。
정조 0년
傳于金鍾秀曰。中官之親呈呈辭。旣有先朝飭敎。此後如有使司謁司鑰替呈者。當汰去。以此申飭。
정조 0년
金鍾秀。以義禁府言啓曰。軍威前縣監尹昌鼎崔宗大吳載徽。安東前府使金相玉閔百奮李養遂。眞寶前縣監申耆。新寧縣監趙重瞻。永興前府使鄭彦衡等。令該府嚴問取服事。傳旨啓下矣。尹昌鼎崔宗大閔百奮李養遂鄭彦衡等。竝拿囚。金相玉。南兵使。時在任所。依例發遣府都事。交龜後拿來。吳載徽。以洪州營將。時在任所。發遣府書吏。交代後拿來。趙重瞻。時在任所。申耆。下去平安道義州地云。發遣府羅將竝拿來。何如。傳曰。允。
정조 0년
以校理李秉模。副校理李敬養牌不進罷職傳旨。傳于金鍾秀曰。只推。
정조 0년
金鍾秀。以弘文館言啓曰。本館下番闕直。事甚未安。校理李秉模。副校理李敬養。旣有只推之命。卽爲牌招。以爲推移姑降入直之地。何如。傳曰。允。
정조 0년
李普溫啓曰。工曹判書徐命善。依下敎來待矣。傳曰。入侍。
정조 0년
以承傳色口傳下敎曰。堂箚從當下批。而大司憲金載順。爲先遞差。
정조 0년
吏曹口傳政事。以兪漢敦爲新寧縣監。
정조 0년
兵曹口傳政事。以具以謙爲南兵使。魚有南爲洪州營將。
정조 0년
以校理李秉模。副校理李敬養再牌不進罷職傳旨。傳于金鍾秀曰。只推。
정조 0년
蔡弘履。以一所巡廳言啓曰。去夜二更量。犯夜人中樞府錄事皮載章執捉。依例移送秋曹之意。敢啓。傳曰。知道。
정조 0년
徐有防。以刑曹言啓曰。因一所巡廳啓辭。去夜二更量。犯夜人皮載章移送秋曹事。命下矣。犯夜人皮載章。依律文。決笞五十放送之意。敢啓。傳曰。知道。
정조 0년
大司憲金載順疏曰。伏以臣於日者。伏承栢府新命。繼又牌召儼臨。不敢坐違。章皇出肅。而念臣居是職。凡幾遭矣。庸愚懦劣。最居人下。隨逐行隊。了無禆益。已試蔑效之狀。不但聖明之所鑑燭。抑亦通朝之所共悉。而循套塡擬。殆若例常。名器之玷辱。官方之濫冗。非細事也。況我殿下。以夏禹不自滿之聖。懋大舜好察邇之德。十行絲綸。求助臣隣。甚盛擧也。當此之時。尤宜愼簡臺端。仰副聖上開言路之意。乃復以如臣無似。苟充於風憲長席。不亦誤哉。倉卒冒膺。理難盤礴。伏乞聖慈。俯賜諒察。亟令鐫改臣職。以重臺選。以安私分焉。臣聞帝王之道。莫切於勤學勤政。是以周公之戒成王曰。嚴恭寅畏。不敢荒寧。朱子之告時君曰。窮理致精。居敬持志。惟此二言。實爲百王之龜鑑。萬世之柯則。自古論學而語政者。雖不一其說。而大要不出於斯二言者之外。苟能於此焉。大家着力。念念不息。孜孜不怠。則大本旣立。庶事自理。三代之盛。可以比隆。夫何患乎治道之不張。習俗之不古。民生之不奠。綱紀之不振也哉。惟我聖上。以不世出之資。奮大有爲之志。自在養德之時。富有大業。日新聖德。及至御極之後。頻御經筵。日講治道。夫所謂勤學與勤政。固無待於群下之仰勉。則亦庶乎殷邦之嘉靖。虞治之徯志。而一簣之虧可畏。尺竿之步宜勉。必於燕閒蠖濩之中。幽獨得肆之地。常存怠逸之戒。不弛警惕之工。周几衛箴。羅列於左右。禹慄湯敬。勿替於造次。則將見學日益進。德日益盛。其於治法政謨。特擧此而措之耳。至於儒敎之關國家盛衰也大矣。自昔有道之世。何嘗不藉此永賴。而至若我朝所以崇奬而尊用者。逈出百王。巖穴之士。亦代不乏人。名敎以之扶持。文物以之彬郁。見今在旌招之列者。皆是懷道抱德之士。雖其肥遯林樊。不願仕進。俱以世臣休戚之義。豈有果忘長往之志。而尙堅永矢之心。未見來章之慶。士林之抑鬱久矣。倘能致敬盡禮。延置朝著。出入講筵。討論經籍。則不但禆補聖德。有以資益乎治道。亦當矜式百僚。使之砥礪其名行。此誠初政之先務。治世之要道。而於向所云。勤學勤政之道。亦豈曰少補也哉。嗚呼。戚里之禍人家國。自昔然矣。而未有如今日之甚者也。自恃肺腑之親。而肆行胸億之計。始之爲貪饕榮祿之鄙者。終至於脾睨恣睢之兇。謂王章可握。而人莫敢誰何。謂天憲可玩。而視之若尋常。積威所及。孰不靡然。厚利所在。率皆趨之。世道與國脈。自歸於潛壞暗消之中。炎炎之火。浸及於燎原。涓涓之流。馴致乎淊天。顧今諸逆。莫非戚臣爲之魁。蓋其頂鍾毛髮。都是國家大恩。而禍心故在。猾性難化。鍾駟之寵享旣濫。而猶以爲未厭。門闌之燀爀已極。而又復有餘願。意慾無窮。則不知太阿之可畏。釁惡厚積。而不知貳極之爲尊。千凶萬慝。難以毛擧。幾使宗社傾覆。而聖躬濱危。噫嘻。尙忍言哉。至若向日處分之一戚臣。又是濫猾而難測者也。外爲辭遜之態。而內售貪權之習。屋漏可欺。而禹鼎難逃。迺至合辭中三大罪。彰著潰露。而眞贜盡發。斷案已成。無往而非人臣之極罪。若論其前後放肆之跡。苟使之任其作爲。則其流之害。將不知至於何境也。何幸天鑑孔昭。群惡悉屛。絲綸渙發。義理嚴正。從今以往。庶幾國是大定。朝著永靖。而第念人情易至於狃安。天網每患其太恢。苟或君臣上下。不思懲毖之道。少忽戒懼之念。則鷹鸇之逐或懈。虺螫之毒潛萌。方來之勢。不見之憂。又安知不燎原而淊天也。思之至此。不覺懍然。噫。懲討。大義也。凡今日北面於殿下者。若不能明目張膽。沬血飮泣。則是無人心也。餘孽未鋤。公議轉激。合辭爭執。凡幾月矣。而兪音尙靳。王章久屈。此實群下不誠之罪。日前聖敎。痛斥人心之漸弛。深慮義理之或晦。大哉言乎。臣莊誦百回。自不覺憂憤之亘中。近日怪鬼之疏。亦一兆朕。惟願聖上。深懲旣往。毋忽已安。察禍亂之根抵。益嚴義理之隄防。痛戒於已誅之群兇。亟允乎相持之諸啓。使朝廷四方。曉然知金石可銷。而此義不泯。則堯天舜日。廓乎淸明。天下後世。其永有辭矣。方當陽復之初。敢陳履霜之戒。惟殿下留神焉。答曰。省疏具悉。所陳當留意矣。卿勿辭行公。
정조 0년
校理李在學疏曰。伏以節回南至。禮展親享。伏惟聖情哀慕。撫時益切。嗚呼。是日一陽生矣。古聖人。與天地合其德。與四時合其道。故必於是日。深察扶抑之機。以盡參贊之竗。伏惟我殿下。受列朝付托之重。當潛雷來復之日。稚陽之未長者。何以扶之。積陰之未消者。何以抑之。如臣之蔑學謏識。徒竊論思之華銜。未有絲毫之仰禆。居常愧愼。如墜淵谷。伏見日前傳敎下者。虛佇之意。樂聞之誠。十行藹然。字字懇摯。臣三復莊誦。仰而頌聖德之不恥下問。俯而慙魯質之無以對揚。以惶以激。歷日靡已。聖旨旣勤於求助。節序又屬於履長。臣忝居經幄。終若泯默。則是重負我殿下也。臣雖滅劣。請以草草陳陋之說。仰答休命焉。噫。殿下明以睿之姿。承艱大之業。聖志奮勵。新化淸明。劈乎義理則動合天彝。措諸政令則擧順人情。嗣服以來。八九朔之內。徽謨善政。史不勝記。故百僚拭目。四方企踵。咸以爲三代之治。可計日而待也。然而反以求之。不無一二可言。國是雖已大正。而猶有漫漶之慮。朝象雖云稍定。而不無泮渙之憂。人心俗習。不見丕變之美。世道官方。尙多淆雜之歎。國網不可謂之盡擧。言路不可謂之大開。以言乎天時。則時候不調。日氣太燠。經夜之雨。無異夏節。終朝之霧。有乖冬令。何殿下求治之勤。而天時人事。若是其不相應也。顧今一氣循環。萬品昭蘇。此正陰退陽長之一文機會。而殿下之對時察理。轉否爲泰。卽其時耳。嗚呼。天下之事。千變萬化。無一不本於人主之心。其心正則陰陽可以調矣。天地可以位矣。而若其正心之道。則惟在於學之一字。伏惟聖學高明。貫通天人。非但諸臣之所。不敢仰望。抑亦卓越乎百王。而第帝王之學。其用無窮。其體至大。故必須正心明理。眞知力踐。常使本源之地。純然無雜。廓焉大明。益懋緝熙之工。克就精一之域。然後左右逢原。觸處洞然。天下萬事。無不得其正矣。惟殿下。勿以講學之已明而有所自滿。益加留心於聖經賢傳。日夕進修。無少間斷。而其顧問講論之責。則不可不先擇其人。若臣之空踈無似者。亟命斥退。而必得學術淹博之人。連開講筵。俾不至於作撤。究索奧旨。毋徒襲於常規。大本旣正。衆理自見。則所謂調陰陽位天地者。亶在於此。此豈非所存者約。而所施者博也耶。從古人臣之講學。進勉於君者。便屬常談。而苟求其理。實不外是。惟殿下。勿以淺近而忽焉。嗚呼。皇天垂騭。群凶就誅。其滔天之惡。射日之謀。非但十倍於辛壬諸賊。實是史牒所無之劇逆也。到今義理之明。炳若日星。凡我海東臣子。孰忍一日忘諸。而人心陷溺。世道乖亂。難測者變怪。易晦者是非。則深憂遠慮。誠有不可忽者。向日傳敎。實燭其幾。辭旨極爲明正。臣固欽仰萬萬。而若其嚴國是社後患之道。則亦在殿下之施措耳。合辭之請。半年于玆。而兪音尙靳。王章未伸。日日謄傳。便成古紙。漸無張膽沬血之意。如是而尙何望國是之不亂。後患之永息也。刑政失平。亦足召災。則今此日候之不寒。安知不由於刑政之不嚴耶。伏願深加聖思。快揮乾斷焉。至若諸賊之舊日黨與。雖已略治。而寔繁之徒。亦難保其盡鋤。日月之明。雖無遺照。鬼魅之跡。本甚閃倐。此亦非細憂也。惟殿下。克軫順時之工。益勉抑陰之道。凡於勸懲用捨之際。必審邪正淑慝之別。母使黑白相雜。薰蕕同處焉。嗚呼。言路之開。漸不如初。殿下虛受之量。非不恢矣。而諤諤之風。一切無聞。此雖群臣含默成習之罪。而若其誠心求之之道。則惟在於殿下矣。聖敎中始猶若此來尙何說八字。打破無餘。臣非特喜殿下今日之求言也。大聖人虛己從人。終始如一之盛德。有可以執此而仰揣。此尤臣之所以歡欣而頌祝者也。倘殿下誠心而求之。誠心而納之。言之妄者。勿加摧折。言之直者。輒賜嘉奬。則直截之論。庶幾不求至而自至矣。目今山林之士。布列言責者。不爲不多。苟使幡然承命。咸造于朝。則不但聖學之仰贊。庶見風化之有禆。而旌招累月。尙無彙征之美。豈殿下之誠意有所未至而然耶。人主之接待臣工。必貴誠信。而至於巖穴讀書之人。則非誠尤無以相孚。殿下亦旣知其身不出言不出之義。則何不推誠招致。以求其言耶。伏願更加招筵之禮。以期其于于造朝焉。嗚呼。凡今之許多宿弊。不可殫擧。而國家之蓄積方竭。則益推減折受之德。以節財用。東北之饑荒孔甚。則必盡講賙濟之策。以究實惠。科弊不可不矯。則宜有早立規制。使多士知趨。貪風不可不革。則必須先禁侈濫。使汚俗知愧。百隷怠慢。則朝廷以爲立綱之本。四維墜壞。則養氣節以爲礪世之具。凡此數者。莫非今日之急務。而言其本。則亦惟曰殿下之一心是已。伏願殿下。先從學問上做去。以至動爭事爲。無不合理。則千百弊源。不足爲憂。惟殿下懋哉懋哉。噫。以殿下克勤之心。値天機維新之日。其所勵精而圖治。尤當百倍恒日。而顧臣鹵莽。不能贊盛化之萬一。臣尤不勝其悚恧也。答曰。省疏具悉。所陳諸件。俱皆切實。予庸嘉尙。當體念矣。
정조 0년
校理李在學箚曰。伏以臣卽伏見大司憲金載順疏本。則泛看首尾。雖似懲討。細究旨意。莫逃情狀。噫嘻。痛矣。今番諸逆窮天極地之惡。實前古之所未有。則古人鷹鸇之逐。寧有一縱一擒之義哉。噫。暗地排布之陰慘。有浮於顯犯手勢之賊。而其疏論列。不過止於戚里之逆。而一語半辭。初不及於恒簡等諸賊。何也。且就其所論而見之。窮凶情節。初無槪及。只以榮祿鍾駟門闌等說。重複張皇者。出於欲以權奸了勘。而全無憤痛沬血之意。且其初以戚里起頭。雙擧竝論。而及其臚列罪狀也。又復略於上而詳於下。噫。龜柱之罪。可勝誅哉。而較諸麟謙。亦有差殊。則何其嚴於龜柱。恕於麟謙。而如恒簡等賊。又謂無可擧之罪而然耶。嗚呼。先大王玉候違豫。凡幾年矣。至於昨冬。國勢之岌嶪。主位之孤危。言之痛心。思之顫骨。倘或聽政之命。不下於旬日之間。則四百年宗社之重。億萬民謳謌之歸。其將置之於何地。此箇義理。眞所謂建天地而不悖。質鬼神而無疑。百世以俟聖人而不惑者也。當是時也。外而呈凶肆惡。沮戲大策。內而鼓妖煽訛。播傳不道者。今日臣子。孰不欲食肉寢皮。則何不明言如此是逆。如此是賊。而漫漶爲辭。閃忽難測。乃欲以天下之大防。萬古之綱常。隱然歸之於戚里輩傾奪之科。而不肯明白說破。有若無甚關緊。義理自此而益晦。人心由此而逾陷。羸豕之戒。履霜之憂。誠不勝懍然而心寒也。凡今所謂革面者。率多凶賊。數十年吹噓薰染者。情根己固。熟處難忘。識者之憂。厥惟久矣。今此載順之疏。尤可以驗矣。聖度包容。雖下留念之批。隄防解弛。宜勉杜漸之道。臣職忝論思。不勝痛歎。玆敢短箚以陳。惟聖明。嚴加處分。明正是非。以爲方來之戒焉。答曰。省箚具悉。朝者規勉。已示嘉尙之意。今此箚語。可謂打彼。當有所處分矣。
정조 0년
丙申十一月十二日巳時。上御興政堂。輪對官入侍時。左承旨蔡弘履。假注書李兢淵。記注官金鳳顯卜台鎭。宗簿正李行源。奉常正李謙彬。承文判校張顯慶。典籍魏興祖。贊儀洪直浩。以次進伏訖。上下詢職姓名職掌訖。上曰。有弊瘼乎。有所懷乎。行源謙彬顯慶直浩曰。別無弊瘼。且無所懷矣。興祖曰。尊經閣所在書籍。本爲三百餘件。而閪失旣多。今存不過百餘件。而亦多落卷。殆無完帙。是甚可悶矣。上曰。與本館堂上相議。使之奏達。可也。上曰。北道年事。何如。興祖曰。臣於夏間上來。故未能詳知。而南關稍勝於北關矣。上命輪對官先退。命書傳敎曰。靈光漂泊船中男女。至於八十餘人之多。其所看護接濟。另加着意。水陸路間。當從自願復路。卽爲問情狀聞。俾無留滯。以該水使狀啓觀之。不但荏子島僉使之稽忽。水營狀聞。疎漏稽忽。殆有甚焉。軫恤民弊。雖不數遞。不可無飭。全羅右水使閔惠洙。爲先緘辭。從重推考。又命書傳敎曰。嶺伯北伯狀啓。皆已啓下。俱是不法。當該守令及所謂衙客。令該府該曹嚴問取服。自明日連値齋戒。皆令今日內開坐。守令則以口招爲之。命退。諸臣以次出。
정조 0년
丙申十一月十二日午時。上御尊賢閣。工房承旨入侍時。右承旨鄭民始。假注書李兢淵。記注官金鳳顯卜台鎭。以次進伏訖。上曰。堂箚。何如。民始曰。雖無新語。稍勝於近來臺疏矣。上曰。新語豈易得哉。民始曰。大體則好矣。上命書傳敎曰。咸鏡監司天坪設鎭當否啓本。旣命下備局。稟處。設鎭當否。當在廟堂覆奏。而道臣則以爲石棧微路。僅通一人。帥臣以爲坦坦平夷。賊路可虞。設置關防。何等審愼處。則道帥臣之啓本。若是相反。況於本事。頗有較挈之嫌。二說之間。自有虛實。北評事旣兼御史。竣事上來時。審察形便回奏事。下諭于監市御史沈豐之處。上曰。未經禁軍別將。而直通捕將望。有前例乎。注書知入。賤臣承命出問。以張志豐李仁網。未經禁軍別將。而直通捕將。還入仰達。上曰。工曹判書徐命善入侍。出榻敎命退去。諸臣以次出。
정조 0년
丙申十一月十二日酉時。上御尊賢閣。都承旨入侍時。都承旨洪國榮。假注書李兢淵。記注官金鳳顯卜台鎭。以次進伏訖。上命讀堂箚。上曰。善作矣。國榮曰。然矣。上曰。右承旨左副承旨摠戎使入侍。右承旨鄭民始。左副承旨金鍾秀。摠戎使徐命善進前。上命鍾秀書傳敎曰。右邊捕盜大將李敬懋上來間。左邊捕盜大將張志恒兼察。牌招聽傳敎。上曰。金載順之疏。誠有可疑之端。日前備忘。不幸有中矣。僉曰。誠如聖敎矣。上曰。禁府開坐。令次堂卽爲擧行。出榻敎上曰。入直玉堂入侍。校理李在學進前。上曰。儒臣善作箚。良可嘉也。以校理李秉模。副校理李敬養牌不進罷職傳旨。上曰。只推。更爲牌招。以義禁府草記。上曰。時在任所人。竝口傳差出。鍾秀曰。誔日方物傳敎有置之之敎。故姑不頒布矣。上曰。問于禮堂後。當頒布矣。國榮讀奏南兵使望。上曰。近來武弁中亞將乏人。可悶矣。命善曰。不可不循資陞用。而得人甚難矣。上曰。禁府刑曹開坐催促。賤臣承命出傳。上命退出。諸臣以次出。